CELEX: E2006J0003
Language: ro
Date: 2007-05-30
Title: Hotărârea Curții de Justiție din 30 mai 2007 în cauza E-3/06 — Ladbrokes Ltd și Guvernul Norvegiei, Ministerul Culturii și Cultelor; Guvernul Norvegiei, Ministerul Agriculturii și Alimentației (Dreptul de stabilire — Libertatea de a presta servicii — Restricții naționale în domeniul jocurilor de noroc și al pariurilor — Obiective legitime — Oportunitate/coerență — Necesitate — Organizarea și comercializarea serviciilor în domeniul jocurilor de noroc de către operatori economici din străinătate)

13.12.2007   
            
            
               RO
            
            
               Jurnalul Oficial al Uniunii Europene
            
            
               C 301/17
            
         
      HOTĂRÂREA CURȚII DE JUSTIȚIE
   
   din 30 mai 2007
   în cauza E-3/06
   Ladbrokes Ltd și Guvernul Norvegiei, Ministerul Culturii și Cultelor; Guvernul Norvegiei, Ministerul Agriculturii și Alimentației
   
      (Dreptul de stabilire — Libertatea de a presta servicii — Restricții naționale în domeniul jocurilor de noroc și al pariurilor — Obiective legitime — Oportunitate/coerență — Necesitate — Organizarea și comercializarea serviciilor în domeniul jocurilor de noroc de către operatori economici din străinătate)
   
   (2007/C 301/09)
   În cauza E-3/06 Ladbrokes Ltd contra Guvernul Norvegiei, reprezentat de Ministerul Culturii și Cultelor și de Ministerul Agriculturii și Alimentației — Cerere înaintată Curții de Justiție de către Oslo tingrett (Judecătoria din Oslo) cu privire la interpretarea normelor privind dreptul de stabilire și libertatea de a presta servicii în SEE, Curtea de Justiție, formată din Carl Baudenbacher, președinte și judecător raportor, Henrik Bull și Thorgeir Örlygsson, judecători, a emis la 30 mai 2007 hotărârea, al cărei dispozitiv prevede următoarele:
   
               1.-3.
            
            
               
                  Pentru a nu contraveni articolelor 31 și 36 SEE, legislația națională care prevede: 1. că anumite tipuri de jocuri de noroc pot fi furnizate doar de către o societate de jocuri de noroc deținută de stat care canalizează profiturile obținute din această activitate spre acțiuni culturale și sportive; 2. că autorizațiile pentru pariuri pe curse de cai pot fi acordate doar organizațiilor non-profit sau societăților care sprijină creșterea cailor; ori 3. că licențele de furnizare a anumitor jocuri de noroc pot fi acordate doar organizațiilor non-profit și asociațiilor cu scop umanitar sau social trebuie să urmărească obiective legitime, precum lupta împotriva dependenței de jocurile de noroc și menținerea ordinii publice. Obiectivele legitime trebuie să fie urmărite într-o manieră adecvată și coerentă, iar legislația nu trebuie să depășească ceea ce este necesar pentru a realiza obiectivele menționate anterior.
               
            
         
               4.
            
            
               
                  În conformitate cu legislația SEE, finanțarea unor scopuri umanitare și sociale poate să nu reprezinte adevărata motivație pentru elaborarea unor acte legislative precum cel menționat, ci doar o consecință pozitivă având un caracter auxiliar, în sensul că este secundară. Împiedicarea obținerii profitului privat ca scop în sine, pe de altă parte, poate justifica, în principiu, o asemenea legislație. Cu toate acestea, politica națională în domeniul jocurilor de noroc trebuie să reflecte preocupările morale, care stau la baza acestui obiectiv.
               
            
         
               5.
            
            
               
                  În conformitate cu articolul 36 SEE, în măsura în care instanța națională concluzionează că sistemul de drepturi exclusive stabilit prin Legea jocurilor de noroc și prin Legea privind pariurile reprezintă restricții legale, autoritățile naționale au dreptul de a interzice organizarea și comercializarea serviciilor în domeniul jocurilor de noroc de către operatori economici din străinătate, indiferent dacă acestea sunt sau nu sunt legale în statul lor de origine. Aceeași regulă se aplică în cazul în care instanța națională concluzionează că excluderea operatorilor economici conform Legii privind loteria reprezintă o restricție legală impusă libertății de circulație a serviciilor.
               
               În măsura în care instanța națională concluzionează că interdicțiile impuse de cele trei legi operatorilor economici care organizează orice tip de joc de noroc nu sunt justificate, răspunsul trebuie să fie acela că se poate cere în continuare o licență având în vedere posibilele diferențe privind gradul de protecție din cadrul întregului SEE. Cu toate acestea, măsurile naționale nu trebuie să fie excesive în raport cu obiectivele urmărite. Ele trebuie să aibă un caracter nediscriminatoriu și să ia în calcul condițiile deja îndeplinite de către furnizorul de servicii în desfășurarea respectivelor activități în statul de origine.